b'\n_START_ARTICLE_\nJohann Briesmann\n_START_PARAGRAPH_\nJohann v\xc3\xb5i Johannes Briesmann (ka Briessmann, Brie\xc3\x9fmann, Brismann; 31. detsember 1488 Cottbus \xe2\x80\x93 1. oktoober 1549 K\xc3\xb6nigsberg) oli saksa usureformaator ja teoloog._NEWLINE_Briesmann s\xc3\xbcndis Brandenburgis Cottbusis, kus tema pere kuulus linna patritsiaadi hulka. 1510. aastal astus Briesmann frantsisklaste mungaordu liikmeks, 1518. aastal asus ta \xc3\xb5ppima Oderi-\xc3\xa4\xc3\xa4rse Frankfurdi \xc3\xbclikoolis. 1520. aastal siirdus ta aga Wittenbergi, kus liitus peagi Martin Lutheri juhitud reformatsiooniga. 1522. aastal sai ta sealt teoloogiadoktori kraadi. Samal aastal l\xc3\xa4ks ta Cottbusi, kus ta v\xc3\xa4itles aktiivselt frantsisklastega mungat\xc3\xb5otuse ja muude teoloogiliste probleemide \xc3\xbcle. Sama aasta l\xc3\xb5pus p\xc3\xb6\xc3\xb6rdus ta Wittenbergi tagasi._NEWLINE_1523. aastal siirdus Briesmann Lutheri soovitusel ja reformatsioonist m\xc3\xb5justatud Saksa ordu k\xc3\xb5rgmeistri Albrecht von Hohenzollerni kutsel K\xc3\xb6nigsbergi, kus ta 1525. aastal aitas v\xc3\xa4lja t\xc3\xb6\xc3\xb6tada evangeelset kirikukorraldust. Samal aastal ta ka abiellus, olles esimene abielus jutlustaja Preisimaal. Briesmann oli k\xc3\xb5rgmeistrist hertsogiks saanud Albrechti l\xc3\xa4hikondne, olles tema lossijutlustajaks._NEWLINE_1527. aastal kutsuti Briesmann aga Riia linna, et ta seal \xc3\xbcldise kirikukorralduse v\xc3\xa4lja t\xc3\xb6\xc3\xb6taks. Koos Andreas Knopkeniga koostasidki nad 1529. aastal Riia kirikukorralduse, mis 1533. aastal ka Tallinna ja Tartusse laienes. Briesmann ise tegutses Riias kuni 1531. aastani, misj\xc3\xa4rel ta Preisimaale tagasi p\xc3\xb6\xc3\xb6rdus. Tema tagasip\xc3\xb6\xc3\xb6rdumise p\xc3\xb5hjusteks olid halvenev tervis ja ilmselt ka poliitilised vastuolud, kuna hertsog Albrechti usaldusalusena \xc3\xa4ratas ta eestk\xc3\xa4tt umbusaldust Liivi ordu leeris._NEWLINE_Liivimaalt naasmise j\xc3\xa4rel oli Briesmann jutlustajaks K\xc3\xb6nigsbergi toomkirikus. 1544. aastal aitas ta v\xc3\xa4lja t\xc3\xb6\xc3\xb6tada uut Preisimaa kirikukorraldust. Seej\xc3\xa4rel tekkisid tal aga vastuolud hertsog Albrechti soosiku Andreas Osianderiga, kelle usu\xc3\xb5petus kaugenes luterluse p\xc3\xb5hivoolust. 1549. aastal muutus t\xc3\xbcli avalikuks, kuid samal aastal suri Briesmann katku.'